《白艾溪》
宋代·胡楚材

澎湃白艾溪，源恐从天落。
滩石剑戟列，喷怒波势恶。
篙工手眼亲，飞舫过如箨。
达阻有长桥，轻虹□寥廓。
参天树列幢，夹岸如山削。
中有钓鱼郎，扁舟□寂寞。
俗眼急势利，问此何足乐。
不钓沧海鳌，须脍潮州鳄。
胡为持一竿，默在艾溪脚。
我且笑不答，自歌还自酌。
日暮鼓枻归，风埃满城郭。

作者简介：宋睦州寿昌人，字公乔。仁宗庆历六年进士。历授广德、仪真判官，调嘉兴幕。以刚直忤权贵，官仅校书郎，遂退居不仕，以琴书自适。